"Helmet of Horror" on minu andmetel kõige uuem Pelevini teos. Kuna ma vene keelt ei oska ja eesti keelde seda raamatut tõlgitud ei ole, siis muretsesin endale inglisekeelse eksemplari. Üldse on Pelevinit inglise keelde tõlgitud palju rohkem kui eesti keelde - tore lugu küll eksole.  Kogu teos on kirjutatud interneti grupivestluse näol. Umbes 5 või 6 inimest avastavad, et on sattunud samasse olukorda - nad on suletud metalluksega ruumi, kus  on arvutiekraan ja klaviatuur. Neil ei jää muud üle kui suhelda inimestega, kes vestluses on. Mingi hetk avanevad uksed ja iga tegelane leiab ukse tagant labürindi, mis ilmselt on mõeldud just talle. Kogu olukorda paistab valitsevat läbi ühe tegelaste ilmutuste taoliste unenägude müütiline tegelane Minotauros ehk Asterisk, kelle peas on väga keerulise ehitusega Õuduste Kiiver (Helmet of Horror), milles asuvad kõik eksisteerivad asjad ja ka need asjad, mis kuskil mujal ei eksisteeri (k. a. Asterisk ise).  Samas võibolla valitseb olukord Minotaurost ja võib juhtuda, et Asterisk ongi tegelikult Theseus, kes peaks tegelased labürindist välja juhatama ja Minotaurose tapma. Aga võibolla on kõik tegelased Minotaurosed ja Theseused korraga jnejnejne  Ühesõnaga nagu paljudes Pelevini teostes, nii keskendutakse ka siin igavikustele küsimustele kus on siin? kes on siin? mis on siin? millal on siin? jne. Palju keerulisi loogika/filosoofia valda kuuluvaid küsimusi.  Kui tavaliselt on Pelevini teoste lõpp justkui  auhind lugejale, et ta eelnevast jutust on suutnud end läbi närida, siis selle teose lõpp läks kuidagi eriti kähku ja ilma igasuguse lisa saluudita. Lihtsalt mitte midagi ei saanud aru. Täiesti mööda läks minust. Võibolla pean ma veel veits seedima neid viimaseid lehekülgi, aga vaevalt, et midagi tarka hakkan aru saama. Kui keegi kunagi raamatu läbi loeb ja lõpust aru saab, siis andke mulle ka teada!!!